ครม.สรุปแก้รธน.เฉพาะสรรหาป.ป.ช.
ประชาไท -7 มิ.ย.48นายวิษณุ เครืองาม รองนายกรัฐมนตรี เปิดเผยว่า วันนี้ที่ประชุมครม.มีมติแก้ไขบทบัญญัติรัฐธรรมนูญ มาตรา 257 เฉพาะในประเด็นปัญหาเกี่ยวกับการสรรหาคณะกรรมการป.ป.ช. เพียงประเด็นเดียว โดยกำหนดคณะกรรมการสรรหาจำนวน 15 คนเท่าเดิม แต่ให้เพิ่มตัวแทนส.ส.ฝ่ายรัฐบาลและฝ่ายค้านร่วมด้วย ทั้งนี้โครงสร้างของกรรมการสรรหาฯ จำนวน 15 คน ประกอบด้วยสัดส่วนแรกคือ ประธานศาลทั้ง 3 ศาล คือศาลรัฐธรรมนูญ ศาลปกครอง และศาลฎีกา สัดส่วนที่สองคือ อธิการบดีของสถาบันอุดมศึกษาของรัฐ จากเดิม 7 คนลดลงเหลือ 6 คน และเพิ่มกรรมการสรรหาที่เป็นประธานองค์กรอิสระตามรัฐธรรมนูญ จำนวน 4 คน ได้แก่ ประธานคณะกรรมการการเลือกตั้ง(กกต.) ประธานคณะกรรมการตรวจเงินแผ่นดิน ประธานคณะกรรมการสิทธิมนุษยชนแห่งชาติ ผู้ตรวจการแผ่นดินรัฐสภา รวมทั้งเพิ่มผู้นำฝ่ายค้านตามมาตรา 120 และให้มีผู้นำเสียงข้างมาก ที่เป็นส.ส.ในพรรคร่วมรัฐบาล ทำหน้าที่ร่วมสรรหาอีกฝ่ายละ 1 คน โดยการตัดสินกรรมการสรรหาต้องมีมติ 3 ใน 4 เพื่อคัดเลือกกรรมการป.ป.ช. และต้องดำเนินการภายใน 30 วัน เมื่อได้ตัวบุคคลแล้ว ก็จะนำเสนอต่อรัฐสภาต่อไป สำหรับข้อเสนอให้เพิ่มสัดส่วนของภาคประชาชนอาทิ มหาวิทยาลัยเอกชน สื่อมวลชน ทนายความ นั้น นายวิษณุตอบว่า ม.เอกชนมี 137 ม. กว่าจะสรรหาตัวแทนได้ใช้เวลานาน ส่วนภาคสื่อมวลชนและทนายความก็จะมีหลายหน่วยหลายองค์กร หากเลือกเพียงหน่วยใดหน่วยหนึ่ง จะเกิดความไม่เป็นธรรม 
ประชาไท -7 มิ.ย.48 นายวิษณุ เครืองาม รองนายกรัฐมนตรี เปิดเผยว่า วันนี้ที่ประชุมครม.มีมติแก้ไขบทบัญญัติรัฐธรรมนูญ มาตรา 257 เฉพาะในประเด็นปัญหาเกี่ยวกับการสรรหาคณะกรรมการป.ป.ช.